
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	7 septembrie 2015

	Nr.
	4c-7/522


R A P O R T

asupra propunerii legislative pentru modificarea şi completarea Ordonanţei Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Plx 514/2015 din 24 iunie 2015, cu dezbaterea pe fond, în procedură obişnuită a propunerii legislative pentru modificarea şi completarea Ordonanţei Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.353/15.04.2015)

· punctul de vedere, negativ, al Guvernului.
Propunerea legislativă are ca obiect de reglementare modificarea Ordonanţei Guvernului nr.105/1999, în sensul majorării indemnizaţiei lunare la 250 lei pentru fiecare an de persecuţie politică pentru categoriile de persoane persecutate din motive etnice, prevăzute la art. 1 alin. (1) lit. c), d) şi e), respectiv pentru persoanele care au fost refugiate, expulzate sau strămutate în altă localitate, care au făcut parte din detaşamentele de muncă forţată şi cele care au fost supravieţuitoare a trenului morţii.
De asemenea, se propune majorarea indemnizaţiei la 200 lei/lună în cazul soţului supravieţuitor al celui decedat din categoria persoanelor care au fost supravieţuitoare a trenului morţii sau au fost evacuate din locuinţa pe care o deţineau, precum şi în cazul soţului sau soţiei persoanei asasinate ori executate din motive etnice sau în urma masacrelor îndreptate împotriva populaţiei minoritare, dacă ulterior nu s-au recăsătorit.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 2 septembrie 2015 a participat, în conformitate cu prevederile art.55 din Regulamentul Camerei Deputaţilor, republicat, d-l Ion Ghizdeanu, din partea Ministerului Finanţelor Publice, preşedintele Comisiei Naţionale de Prognoză.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 23 iunie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· în redactarea propusă de iniţiator prin reformularea art.2, se propune eliminarea indemnizaţiilor acordate persoanelor care au fost evacuate din locuinţa pe care o deţineau, deşi suma de 250 de lei se raportează şi la anii de evacuare din propria locuinţă. De asemenea, se propune eliminarea indemnizaţiei acordată soţului supravieţuitor al persoanelor prevăzute la art.1 alin.(1) lit.a)-d), fără a se motiva aceste modificări.
· referitor la art.II, norma este imprecisă, deoarece nu se înţelege dacă sunt vizate drepturile prevăzute de întreg art.I sau doar cele prevăzute la pct.l al acestuia. De asemenea, menţionăm că adoptarea unei legi nu implică şi intrarea acesteia în vigoare.
· propunerile iniţiate vin în contradicţie cu filozofia actului normativ, care prevede acordarea unor cuantumuri diferenţiate, în funcţie de persecuţiile suferite, apreciindu-se că suferinţa unei persoane deportată în ghetouri sau lagăre de concentrare din străinătate ori privată de libertate în locuri de detenţie nu poate fi similară cu cea a unei persoane refugiate, expulzate sau strămutate în altă localitate.
· majorarea cuantumului indemnizaţiei lunare de care beneficiază persoanele persecutate de regimurile instaurate în România, potrivit Ordonanţei Guvernului nr. 105/1999, sunt cuprinse deja în Legea nr.143/2014 pentru modificarea Ordonanţei Guvernului nr.105/1999, drepturile fiind acordate începând cu data de 1 iulie 2015.


PREŞEDINTE,



SECRETAR,

Adrian Solomon



Mihăiţă Găină

Întocmit,

Consilier parlamentar Lidia Vlădescu










1/3
PAGE  
3/3

[image: image1.png]